# **KrF vil blåse liv i Fritidserklæringen**

Forslagsstiller: Fylkesstyret

FNs barnekonvensjon artikkel 31 sier at alle barn har rett til fritid og lek og til å delta i kunst og kulturliv. Dette er ikke realiteten for mange barn og unge i Oslo i dag. I 2016 gikk regjering, kommuner, idretten og frivilligheten sammen om å opprette en fritiderklæring. En erklæring med mål om at alle barn, uavhengig av foreldrenes sosiale og økonomiske situasjon, skal ha mulighet til å delta jevnlig i minst én organisert fritidsaktivitet sammen med andre barn. Fritidserklæringen ser ut til å være lagt i skuffen av både Støre-regjeringen og Raymond Johansen sitt byråd.

Dessverre viser det seg at intensjonen bak fritiderklæringen ikke blir fulgt opp. Ungdom i familier med god råd deltar oftere i organiserte fritidsaktiviteter enn ungdom i familier med dårlig råd. Ifølge en undersøkelse gjennomført av Respons Analyse på vegne av Redd Barna, sier én av ti barnefamilier at de ikke har råd til å la barna delta på fritidsaktiviteter, på grunn av økte priser og levekostnader. Disse tallene er dessverre økende.

Gjennom deltakelse i sosiale aktiviteter får barn og unge andre erfaringer og læringsbetingelser enn det som skjer på skolen eller i mer uformelle situasjoner. Når barn og unge faller ut av slike arenaer, går det på bekostning av deres egen utvikling og det skapes et klasseskille i samfunnet.

I 2020 opprettet regjeringen Solberg et prøveprosjekt med fritidskort. Fritidskortet skulle dekke, eller bidra til å dekke deltakeravgift på en eller flere faste aktiviteter. Den nasjonale utrullingen ble beklageligvis umiddelbart stoppet av Støre-regjeringen. Det er stadig flere familier som ikke har råd til å la barna delta i fritidsaktiviteter, som med dette mister muligheten til å sende barna på fritidsaktiviteter.

KrF mener at situasjonen i Oslo er uakseptabel og at alle barn og unge i Oslo kommune skal kunne delta på en fritidsaktivitet, uavhengig av familiens økonomi.

**Oslo KrF vil blåse liv i Fritidserklæringen med følgende tiltak:**

1. Opprette en lokal fritidserklæring, med et formalisert samarbeid mellom kommunen og frivilligheten hvor kommunen forplikter seg til å sikre alle barn mulighet til å delta på en fritidsaktivitet
2. Kartlegge hvor mange barn i Oslo som står uten fritidsaktiviteter på grunn av familiens økonomi.
3. Utrede to modeller for innføring av et lokalt fritidskort i Oslo.
   1. Modell 1: Et universelt kort der alle barn mellom 6 og 18 år får støtte til deltakelse på fritidsaktivitet
   2. Modell 2: En behovsbasert ordning
4. Stimulere til deltagelse av foreldre i fritidsaktivitetene.
5. Øke grunnstøtten til idrettslagene og andre fritidsaktiviteter.
6. Sikre frivillige organisasjoner frihet ved at offentlig støtte først og fremst støtter kjernevirksomheten uavhengig av politikernes egne prioriteringer og prosjekter. All kommunal prosjektstøtte som organisasjonene i dag kan søke om, bør gjennomgås kritisk for å flytte mest mulig midler over til grunnstøtte som organisasjonene fritt kan bruke til sin kjernevirksomhet.
7. Utrede mulighetene for å kutte kostnadene for drift av frivillige idrettslag og foreninger.